《江南弄》
清代·顾我锜

东吴头，西楚尾，江南遥遥数千里。就中姑苏与广陵，舟车辐辏如流萍。

纷华满眼遍城郭，大家小户乐复乐。红楼大道珠翠繁，画槛中流箫鼓作。

酒酣肉饱不知倦，佳冶盈盈满芳甸。稗贩犹裁白纻衣，闾娵亦著黄金钏。

回头却顾四壁空，小儿索饭啼门东。未知衣食竟谁是，且复强举称豪雄。

呜呼！江南之贫贫若洗，朝歌夜舞徒为尔。

作者简介：清江苏吴江人，字湘南。廪生。工诗文。鄂尔泰任江苏布政使时，试古学，居五十三人之冠。雍正中聘修《江南通志》。寻卒。有《三余笔记》、《浣松轩文集》等。